**Svjetski dan šuma – 21. ožujka**

Svake godine 21. ožujka obilježava se Svjetski dan šuma. Obilježavanje Svjetskog dana šuma započelo je 1971. godine s ciljem povećanja svijesti o očuvanju šuma.

Danas šume zauzimaju 30 % kopna, a prije nego su se počele krčiti zauzimale su čak 60 % kopna. Svake godine u svijetu uništi se prosječno 13 milijuna hektara šumskih površina (površina Portugala) zbog nekontroliranog gospodarenja, požara, promjene režima voda, kukaca, glodavaca, bakterija, gljivica, onečišćenja zraka, tla i voda...

Šume su čovjeku izvor vrijednih sirovina kao što su građevinski materijal, drvo za ogrjev i izradu namještaja. Od njih dobivamo papir, lijekove, gumu… Također, imaju rekreativnu i zdravstvenu ulogu te estetsko značenje.

Drugi naziv za šume su „pluća svijeta” jer biljke u procesu fotosinteze pohranjuju velike količine ugljičnog dioksida uz istovremeno oslobađanje kisika, koji nam omogućava disanje. Zahvaljujući sposobnosti uklanjanja ugljikova dioksida iz atmosfere, šume su najučinkovitije prirodno sredstvo za ublažavanje klimatskih promjena.

Šuma zadržava znatne količine prašine iz zraka, povoljno utječe na kruženje vode u prirodi, poboljšava kvalitetu tla, zraka i vode. Sudjeluje u stvaranju padalina, sprječava eroziju tla, utječe na plodnost tla, sprječava poplave te utječe na temperaturu zraka.

Šumske zajednice odlikuju se najvećom biološkom raznolikošću na kopnenom dijelu Zemlje i predstavljaju dom više od polovice svih poznatih kopnenih vrsta biljaka i životinja te brojnim gljivama.

Šume se štite pravilnim gospodarenjem. Šumska gospodarstva se iskorištavaju, ali se istodobno šuma njeguje i pomlađuje. Njegovanje šuma sastoji se od čišćenja bolesnih i slabo razvijenih stabala te prorjeđivanja mladica, čime se osiguravaju bolji životni uvjeti za uspješniji rast drveća. Šuma se pomlađuje klijanjem sjemena ili sađenjem mladica drveća iz rasadnika – pošumljavanjem.

Također, treba provoditi i zaštitu šuma. Gradnja protupožarnih putova olakšat će pristup vatrogasnim vozilima u slučaju požara. Organizirana lovočuvarska i šumarska služba treba brinuti o biljkama i životinjama. Treba smanjiti upotrebu kemijskih sredstava te zabraniti odlaganje otpada. Uz planinarske staze potrebno je postaviti ploče s informacijama o zaštićenim područjima, biljkama i životinjama. **ŠUMA MOŽE ŽIVJETI BEZ LJUDI, ALI NE MOGU LJUDI BEZ ŠUME !**