**Svjetski dan šuma – 21. ožujka**

Svake godine 21. ožujka obilježava se Svjetski dan šuma. Šume se uništavaju zbog nekontroliranog gospodarenja, požara, onečišćenja zraka, tla i voda...

Šume su čovjeku izvor vrijednih sirovina kao što su građevinski materijal, drvo za ogrjev i izradu namještaja. Od njih dobivamo papir, lijekove, gumu… Drugi naziv za šume su „pluća svijeta” jer biljke u procesu fotosinteze pohranjuju velike količine ugljičnog dioksida uz istovremeno oslobađanje kisika, koji nam omogućava disanje. Šuma zadržava prašinu iz zraka, povoljno utječe na kruženje vode u prirodi, poboljšava kvalitetu tla, zraka i vode. Šumske zajednice odlikuju se najvećom biološkom raznolikošću na kopnenom dijelu Zemlje i predstavljaju dom velikom broju kopnenih vrsta biljaka i životinja te brojnim gljivama.

Šume se iskorištavaju, ali se istodobno trebaju njegovati i pomlađivati. Njegovanje šuma sastoji se od čišćenja bolesnih i slabo razvijenih stabala, čime se osiguravaju bolji životni uvjeti za uspješniji rast drveća. Šuma se pomlađuje klijanjem sjemena ili sađenjem mladica drveća iz rasadnika – pošumljavanjem.

Treba provoditi i zaštitu šuma; gradnja protupožarnih putova, organizirana lovočuvarska i šumarska služba koja brine o biljkama i životinjama. **ŠUMA MOŽE ŽIVJETI BEZ LJUDI, ALI NE MOGU LJUDI BEZ ŠUME !**